Prins Harry beklee nuwe pos | Maroela Media
Prins Harry. (Foto: Instagram via @sussexroyal)
Die Britse prins Harry is Dinsdag aangestel as strategiese hoof van die internasionale maatskappy BetterUp, wat afrigting, berading en mentorskap op selfoonplatforms aanbied. Hy is in San Francisco, Kalifornië, in die VSA gevestig.
Harry en sy vrou, die Amerikaanse aktrise Meghan Markle, is in Februarie amptelik van hulle koninklike pligte onthef. Hulle woon tans in Kalifornië te midde van 'n openbare geskil met die Britse koninklike familie.
BetterUp se platform kombineer gedragswetenskap, kunsmatige intelligensie en menslike afrigting om persoonlike groei en professionele ontwikkeling te optimaliseer. Die maatskappy het verlede maand aangekondig dat hy $125 miljoen (sowat R1,9 miljard) aan finansiering ingesamel het teen 'n waardasie van $1,73 miljard (sowat R25 miljard).
Die maatskappy is in 2013 gestig en het meer as 270 personeellede en 'n netwerk van sowat 2 000 afrigters. 'n Lys van sy kliënte sluit NASA, Chevron, Mars, Genentech, Snap en Warner Media in.
Volgens Alexi Robichaux, uitvoerende hoof van BetterUp, sal prins Harry hom in sy nuwe rol daarvoor beywer om menslike potensiaal wêreldwyd te bevorder en die belangrikheid daarvan te benadruk.
"Ek glo vas dat potensiaal en geleenthede wat sonder ons wete in ons opgesluit lê, ontgin word wanneer ons daarop fokus om ons geestesgesondheid te prioritiseer," het prins Harry in 'n bloginskrywing op BetterUp se webwerf gesê.
"Soos die Koninklike Marinekommando's sal sê: 'Dit is 'n denkwyse.' Ons almal het dit in ons."
Volgens die Wall Street Journal sal die prins in sy nuwe hoedanigheid nie personeel bestuur nie en geen personeel sal aan hom rapporteer nie.
Die aanvraag vir afrigting wat gefokus is op werknemers se welstand en persoonlike groei het in die afgelope jaar "beduidend" gegroei, sê BetterUp.
"Selfoptimalisering gaan nie daaroor om iets reg te maak wat gebreek is nie. Dit gaan daaroor om die beste weergawe van onsself te word, wat ook al die lewe na ons kant toe gooi – iemand wat gereed is vir die volgende uitdaging kan terugslae met moed, vertroue en selfbewussyn die hoof bied," het prins Harry geskryf.
'n Onderhoud met Oprah Winfrey vroeër vandeesmaand, waarin prins Harry en Meghan onder meer beweer het 'n onbekende koninklike het bespiegel oor wat die gelaatskleur van die egpaar se seun, Archie, sou wees, het die Britse monargie in die grootste krisis sedert die dood van prinses Diana, prins Harry se ma, in 1997 gedompel.
Sedert Harry en Meghan finaal die tuig as werkende koninklikes neergelê het, het hulle winsgewende ooreenkomste met digitale mediamaatskappye gesluit om hulle bekendheid te ontgin – een om inhoud vir Netflix te skep en een om podsendings vir Spotify aan te bied.
Hulle het voorheen gesê hulle het "die begeerte om iets betekenisvols, iets wat saak maak" in Kalifornië, waar hulle 'n niewinsgewende organisasie genaamd Archewell van stapel gestuur het, te doen.
Die egpaar het saam met 'n liefdadigheidsorganisasie gewerk om etes vir kroniese siek mense in Los Angeles uit te deel. Meghan was ook verlede jaar uitgesproke oor die dood van George Floyd, 'n onbewapende man wat glo weens polisiegeweld dood is.
Marguerite van Eeden oor 'Afgrond', fotografie en 'n see-uitsig in Seepunt
Omtrent tyd dat hy iets konstruktief doen.
As hy homself van sy koninklike pligte onthef het, hoekom word daar nog na hom verwys as prins Harry?
Hy is nou net "plain" Harry.
Sterkte ou seun, lyk jy gaan nou regtig begin werk.
Ek is bly vir hom en hoop dit word die begin van n nuwe hoofstuk en hy kan al die onaangenaamdhede agter hom sit.
Ek is nou gladnie 'n koninklike ondersteuner nie & volg gladnie hulle lief & leed nie. Tog net dievolgende rakende die berig:
1. Dis dalk hoog tyd dat die "ex"-prins nie net "leeglê & niksdoen" nie, maar dat hy bietjie sweet in sy aangesig om sy brood te verdien!!
2. BetterUp kon nie op 'n beter bemarkingstrategie besluit het as om die ex-prins 'n jobbie aan te bied nie: eweskielik weet 'n klomp mense van hulle!! Ek gaan hulle ook nou sommer summier opsoek.